Anno Domini millesimo ducentesimo septuagesimo quarto statuta sunt haec apud Cistercium in Capitulo generali. 1.  Quoniam exigentibus peccatis populi christiani tam longo tempore extitit Terra sancta in manibus paganorum, et illa loca devotissima quae Dominus Iesus Christus, et gloriosissima mater virgo Maria deifica praesentia multipliciter decorarunt, ab infidelibus est vituperabiliter pertractata, ut Deus per suam misericordiam succurrat populo christiano et dictam Terram sanctam restituat sacro cultui suo, statuit et ordinat Capitulum generale quod psalmus *Deus venerunt gentes*, cum versu *Exurgat Deus*, etc., et collecta *Deus qui admirabili providentia*, ad missam conventualem more solito dicatur per Ordinem universum, et in missa conventuali quoties nominatur nomen Domini nostri Iesu Christi inclinetur humiliter a conventu, secundum quod dominus Papa constituit in Concilio generali. 2.  Auctoritate Capituli generalis praecipitur ut abbates et conventus qui habent duo loca ad manendum, ut altero illorum quem maluerint contenti sint et ab alio penitus abstineant. 3.  Item, fratribus Ordinis de Carmelo conceditur auctoritate Capituli generalis, ut nullus de Ordine eorum in nostro Ordine recipiatur in posterum quoquomodo. 4.  Auctoritate Capituli generalis permittitur abbatibus ut in grangiis et in cellariis Ordinis conversos et servientes in ipsorum praesentia faciant comedere, si voluerint, diffinitione aliqua in contrarium edita non obstante. 5.  Item, cum statutum sit ab antiquo ut nullus post Completorium bibere audeat, praecipitur auctoritate Capituli generalis ne quis post Completorium frequentibus potationibus uti audeat, et si quis in praemissis excesserit, poenitentiam peragat levis culpae ; alioquin ipso facto suspendatur, donec poenitentiam peregerit supradictam. 6.  Item, diffinitio edita anno praeterito quae sic incipit : Cum super illo pessimo vitio, etc., statuit et ordinat Capitulum generale quod non tantum futura respiciat, sed ad praeterita referatur et qui iam pro vitio huiusmodi sunt carceri mancipati in eodem sint carcere usque ad ultimum vitae suae. 7.  Abbates qui propter infirmitates continuas et incurabiles per biennium remanserint a Capitulo generali, praecipitur auctoritate dicti Capituli patribus abbatibus ut ipsi, domibus sic destitutis et dispendiis earum, secundum Deum et conscientias suas provideant, aut per amotionem, vel alio modo iusto et debito prout viderint expedire. 8.  Item, auctoritate Capituli generalis praecipitur in virtute obedientiae ut abbates qui celant alios abbates qui remanent a dicto Capitulo, anno et tempore quo debent venire, poenitentiam agant in diffinitionibus constitutam, distinctione quinta, capitulo undecimo, quae sic incipit : Abbates qui ad Capitulum generale non venerint, etc. 9.  Item, diffinitionem editam contra illos qui bis exierunt ad saeculum sic temperat Capitulum generale, quod si eligantur, seu postulentur in abbates, si sint bonae vitae et honestae conversationis, cum illis poterit Capitulum generale, si voluerit, dispensare, et viderit expedire, cum pater proprius dispensationem huiusmodi postulandam duxerit. 10.  Item, cum olim, abbatibus ad Capitulum generale secum monachos adducentibus, poenitentia inflicta fuerit prout diffinitio edita anno Domini MCCLVIII quae sic incipit : Cum effrenatam multitudinem, etc., praecipitur a Capitulo generali abbatibus universis qui secum hoc anno monachos adduxerunt, vel in posterum adduxerint, ut infra quindenam postquam abbatias suas intraverint, tribus diebus levis culpae poenam peragant, uno eorum in pane et aqua ; alioquin quousque dictam poenitentiam peregerint, ab officio suspendantur. 11.  Item, auctoritate Capituli generalis [statuitur] ut abbatiae de Hibernia ad priorem paternitatem redeant, et patres antiqui abbatias suas visitent more solito antiquitus observato, dispositione, ordinatione, vel diffinitione aliqua super hoc edita non obstante. 12.  Item, cum praesenti tempore Ordo multam patiatur penuriam conversorum, et ipsos conversos maioribus et honestioribus negotiis deceat occupari, permittitur auctoritate Capituli generalis ut qui voluerint in coquinis per servientes laicos non suspectos, sed bonae famae et conversationis honestae, sibi faciat deservire. 13.  Item, cum abbates filii Accubatiae qui diu est ad Capitulum generale non venerunt, nec se legitime excusaverunt, et de hoc constat per patrem abbatem, deponantur auctoritate Capituli generalis. 14.  Item, cum sanctissimus pater summus Pontifex hoc anno generale Concilium in Lugduno duxerit celebrandum pro bono statu universalis Ecclesiae sanctae Dei, et ob hoc oportuerit dominum Cisterciensem, et aliquos coabbates suos ad hoc specialiter vocatos nomine totius Ordinis magnas expensas facere, tum propter dictum Concilium, tum propter defensionem libertatum Ordinis in eodem Concilio, quas libertates major pars praelatorum ibidem existentium totis viribus impugnabant, et etiam cum multa servitia pro praemissis expeditis in parte et feliciter expediendis facta sint, et restent adhuc facienda maiora, statuit et ordinat Capitulum generale ut summam cuilibet a patre abbate impositam, usque ad feriam quintam infra octavam Paschae, patribus abbatibus solvere non omittant ; alioquin illos qui solvere distulerint, ex tunc a die praefixa ipsos excommunicat auctoritate Capituli generalis, et eosdem auctoritate eadem patres abbates per se vel per alios excommunicatos denuntient, et in ipsorum monasteriis conventus abstineat a divinis ; nihilominus si ipsam pecuniam sub usuris recipere contigerit, dicti abbates qui ad diem praefixam solvere omiserint, ad dictas usuras et interesse pariter teneantur, et apud Barrum apportent. 15.  Item, cum clamosa insinuatio aures propulsaverit Capituli generalis, quod abbatia Bonae vallis ritum et morem vivendi seu computandi de receptis et expensis, et disciplinam Ordinis aliquam non observent, nec servaverit per tempora longiora, secundum formam laudabilem hactenus in aliis abbatiis Ordinis observatam, et ex hoc per patrem abbatem et plures abbates alios Capitulo facta fuerit plena fides, et propter hoc dicta domus ad tam miserabilem statum devenerit et occasum, quod nec debeat visitare alios, qui se ipsam visitare et regere non cognovit ; et cum filius non potest aliud facere nisi quod patrem viderit facientem, ordinat et diffinit Capitulum generale ut filiae immediatae dictae abbatiae Bonae vallis per abbates Vallis magnae et Mansiadae visitentur auctoritate Capituli generalis, videlicet per quemlibet ipsorum medietas ipsarum filiarum, ita quod per hoc patri abbati nullum in posterum praeiudicium generetur, et ipsi rubore perfusi, ad vivendi formam in Ordine hactenus observatam, approbatam et laudabilem redeant ; et cum constiterit evidenter, dictus vero abbas Bonae vallis, de Valle magna et de Mansiade more solito visitet tamquam pater. 16.  Fratrem Henricum monachum de Bythusin excommunicatum a patre abbate, cuius sententia a Capitulo generali confirmata extitit, qui hac laborans in extremis absente proprio abbate a priore dicti loci de Bythusin, humiliter absolvi petiit, qui ipsum absolvit a dictis sententiis quantum potuit, absolutionem huiusmodi approbat et confirmat Capitulum generale, maxime cum signa contritionis et poenitentiae manifeste apparuerint in eodem. 17.  Cum abbas Armentariae coram rege Castellae abbatem Vallis viridis in iudicium traxerit, contra iuris ordinem et nostri Ordinis instituta, et cum de hoc per abbatem de Palatiolis, Mathaplanae et Bonae vallis facta fuerit plena fides, non valens Capitulum generale tantum excessum et tantam praesumptionem et audaciam tolerare, eumdem abbatem Armentariae deponit in instanti, et etiam ipsum excommunicat, si Ordini et sententiae voluerit modo aliquo rebellare, et omnes adhaerentes eidem ; et hoc abbas Sancti Prudentii ei denuntiet infra mensem, postquam ad propriam venerit abbatiam, et dictum abbatem et conventum compellat auctoritate Capituli generalis ad reddendum et restituendum pecuniam abbati Vallis viridis, quae per sententiam dicti regis Castellae taliter est extorta ; et si sententiae dicti Capituli humiliter voluerit obedire, dictus abbas Sancti Prudentii ipsum a sententia excommunicationis, quam incurrit ipso facto, absolvat auctoritate Capituli generalis. 18.  Cum bonae memoriae dominus Guido presbyter cardinalis titulo Sancti Laurentii in Lucina, ex gratia speciali concesserit et permiserit, quod mulieres in terra legationis suae domos et claustra monachorum Ordinis nostri intrent pro suae libito voluntatis, inhibetur auctoritate Capituli generalis ne gratia huiusmodi uti audeant, nec praesumant in terra legationis praedictae. 19.  Auctoritate Capituli generalis praecipitur abbati de Albis Petris ut in sequenti Capitulo secum afferat omnia instrumenta quae habet super domo Lem…, redditibus et rebus aliis datis et assignatis abbatibus Lemovicensis dioecesis venientibus ad synodos episcopales bis in anno super quo Capitulo generali dicti abbates Lemovicensis dioecesis sunt generali Capitulo pluries conquesti, ut quod iustum fuerit a dicto Capitulo decernatum, et interim dictus abbas de Albis Petris praedictos redditus colligat et conservet. 20.  Auctoritate Capituli generalis praecipitur Caraevallis abbati Mediolanensis dioecesis ut abbatem de Cornu, qui monachus fuit Caraevallis et professus, et assumptus de Capitulo in abbatiam de Cornu, ipsum recipiat idem abbas in suum monachum, si infra instans festum sancti Andreae regimini cesserit abbatiae, alioquin auctoritate dicti Capituli noverit se suspensum. 21.  Committitur auctoritate Capituli generalis abbatibus de Sancta Cruce in Austria, tam in capite quam in membris, et de Cicador, et de Runa, ut in Hungaria ad abbatias Ordinis personaliter accedentes, diligenter inquirant et attendant qualiter ibidem ordo et religio observetur, cum in multis Ordo in illis partibus exorbitare dicatur, et de personis Ordinis plura inconvenientia fuerint Capitulo generali nuntiata ; et quid super hoc invenerint, sequenti anno per suas patentes litteras fideliter referant Capitulo generali ; et si in his exsequendis omnes interesse nequiverint, duo nihilominus exsequantur. Abbatiae vero de quibus inquirentur, de expensis inquisitoribus provideant competenter. 22.  Cum frater Ioannes quondam abbas Ieripontis quamdam summam pecuniae a dicta abbatia repetat per iudicem saecularem, contra iuris ordinem et Ordinis instituta, de Voto et de Sancta Cruce abbatibus praecipitur auctoritate Capituli generalis, ut dictum monachum moneant firmiter et efficaciter inducant, ut ab instantia saecularis iudicii contra dictam abbatiam Ieripontis cesset penitus et desistat ; et si vero monitioni dictorum abbatum parere noluerit monachus supradictus, ipsum excommunicatum denuntient auctoritate Capituli generalis, et denuntiari faciant in omnibus abbatiis Ordinis nostri dioecesis Casselen[sis] et dioecesis Dublinensis, in qua dioecesi dictus monachus facit residentiam personalem. 23.  Cum abbas de Kyrie [eleison] anno praeterito per litteras quorumdam abbatum Ordinis nostri accusatus fuerit et denuntiatus Capitulo generali super quibusdam intolerabilibus, propter quae ipsum absolvimus a regimine abbatiae, et ipse hoc anno per litteras quorumdam abbatum et testimonio fide dignorum innocens repertus fuerit in praemissis, eumdem abbatem in instanti restituit Capitulum generale, et de Mellifonte et de Dublina abbatibus committitur auctoritate Capituli generalis, ut dictam restitutionem exsequantur, et contra accusatores dicti abbatis diligenter inquirant, et eos puniant secundum quod eis videbitur expedire. 24.  Cum abbas et conventus Rivi Sanctae Mariae, quondam filii abbatiae Hersindentae, propter monasteriorum distantiam ad paternitatem abbatiae de Reinevel se transtulerint, pacto et conditione centum marcharum intervenientibus, quod simoniacum esse dubitatur ; abbati de Campo praecipitur ut auctoritate Capituli reddi faciat dictas centum marchas cui debentur, et filiationem dicti monasterii Rivi Sanctae Mariae abbati et monasterio Hersidentae restituat, tamquam patri, et cum abbatibus si occasione contractus sententiam aliquam incurrerint, auctoritate Capituli generalis dispenset. 25.  Cum clamor execrabilis super excessibus enormibus et horribilibus fratris Ioannis monachi de Bello prato aures propulsaverit Capituli generalis, nec non multa alia detestabilia contra Ordinis nostri formam in animae suae periculum, committendo districte praecipit Capitulum generale ut dictus Ioannes nullum officium exsequatur, nec de claustro exeat nisi cum fratribus ad laborem, nec equitet in futurum absque licentia Capituli generalis. Abbati vero et omnibus officialibus dictae domus inhibet Capitulum generale ne dicto monacho contra praemissa licentiam aliquam audeant concedere vel praesumant. Si vero dictus monachus suae salutis immemor aliquod membrum dictae abbatiae occupaverit, vel eidem abbatiae aliquod damnum intulerit, pater abbas per se ipsum vel per alium ipsum excommunicet et excommunicatum denunciari faciat per totam dioecesim et per vicinas abbatias nostri Ordinis, auctoritate Capituli generalis. Si vero in tali statu abbatiam violenter intraverit, quamdiu ibi fuerit divinae laudis organa suspendantur. 26.  Cum gravis et taediosa frequenter de Tribus Fontibus, de Monasterio in Argona et de Castellione abbatum querela aures Capituli generalis propulsaverit, super eo quod de Ripatorio et de Moris abbates ipsos a fideiussione, quae pro dictis abbatibus et monasteriis eorumdem Simoni dicto Piete tenentur iamdiu ei obligati, auctoritate Capituli generalis in virtute obedientiae, sub poena suspensionis districte praecipitur de Moris et de Ripatorio abbatibus ut infra instantem Nativitatem Domini a dicta fideiussione praefatos abbates ex toto liberent, alioquin ex tunc suspenduntur ab officiis et in suis monasteriis auctoritate Capituli generalis, divina nullatenus celebrentur donec, etc. 27.  Ad petitionem reverendi patris domini Cassellensis archiepiscopi conceditur abbatibus Hiberniae ut, si voluerint, liceat eis facere festum sancti Patricii cum duabus missis et fiat de eo per omnia sicut de sancto Martino. Iidem vero abbates festum principale ecclesiae cathedralis quilibet in sua dioecesi facere teneatur, sicut in diffinitionibus continetur. 28.  Cum frater Petrus quondam abbas de Alpibus inobediens extiterit sententiae Capituli generalis, volens Capitulum ad praesens misericorditer procedere contra eum, cum ipse emendationem suorum promittat excessuum, sententiam anno praeterito latam contra eum confirmat et approbat Capitulum generale cum de iure Ordinis posset procedi acrius contra eum. 29.  Querela abbatis Vallis Sancti Lamberti contra abbatem Aureae vallis, de Signiaco et de Valle regis abbatibus committitur auctoritate Capituli generalis pace vel iudicio terminanda, et quid inde fecerint sequenti anno renuntient Capitulo generali. 30.  Querela abbatis de Charitate contra abbatem de Alpibus, de Bethania et de Monte Sanctae Mariae committitur auctoritate Capituli generalis pace vel iudicio terminanda, et quid inde fecerint, etc. 31.  Querela abbatis de Hultone contra abbatem de Deulacesse, de Coquessalle et de T[h]ama et de Monte Sanctae Mariae [abbatibus] committitur auctoritate Capituli generalis pace vel iudicio terminanda, et quid inde fecerint, etc. 32.  Querela abbatis de Thela contra abbatem de Alpibus, de Alta Crista et de Alta ripa abbatibus committitur in plenaria Ordinis potestate pace vel iudicio terminanda, et quid inde fecerint, etc. 33.  Querela abbatis de Brondelo contra abbatem de Castaneola, de Strata et de Sancto Sembo abbatibus committitur auctoritate Capituli generalis pace vel iudicio terminanda, et quid inde fecerint, etc. 34.  Querela abbatissae de Esclenchia contra abbatem Bellae aquae, de Bona aqua et de Valle honesta abbatibus committitur auctoritate Capituli generalis pace vel iudicio terminanda, et quid inde fecerint, etc. 35.  Querela abbatis Vallium Sarnay contra abbatissam de Portu regio, de Brolio et de Regali monte abbatibus committitur auctoritate Capituli generalis pace vel iudicio terminanda, et quid inde fecerint, etc. 36.  Querela abbatis de Bodelo contra abbatissam de Felines, de Valcellis et de Capella in Flandria abbatibus committitur auctoritate Capituli generali pace vel iudicio terminanda, et quid inde fecerint, etc. 37.  Querela abbatis de Trizagio contra abbatem de Morellia, de Bona valle in Pictavia et de Valentia abbatibus committitur auctoritate Capituli generalis pace vel iudicio terminanda, et quid inde fecerint, etc. 38.  Querela fratris Mathei monachi Cisterciensis contra abbatem Ursicampi committitur abbati Claraevallis auctoritate Capituli generalis ut ipse inde faciat quod sibi videbitur expedire. 39.  Petitio abbatis de Valni Villario de campanili lapideo faciendo, cum propter ventorum impetum periculosum sit in illa abbatia facere ligneum campanile, exauditur, dummodo quantitatem et formam debitam contra simplicitatem Ordinis non excedat. 40.  Petitio illustris domini ducis Lotharingiae, qui petit sibi concedi fratrem Walterum conversum de Stulcebrune, exauditur dummodo dictus conversus officiis honestis deputetur. 41.  Petitio dominae comitissae Flandriae, quae petit quod habeat moniales secum de diversis abbatiis, exauditur. 42.  Petitio abbatis Igniaci, qui petit dici unam missam quotidianam pro rege Navarrae defuncto exauditur, si de conventus sui processerit voluntate. 43.  Petitio de Sylvano et de Hirs et de Hybernia abbatum qui citra mare infirmitate detenti non potuerunt venire ad Capitulum, et ideo petunt ut excusentur ac si praesentes fuissent, exauditur. 44.  Petitio abbatis de (H)eberbac, qui petit quod conversi in domo sua recipiantur, exauditur in hunc modum quod decem tantummodo recipiantur usque ad adventum visitatoris, et tunc visitator taxet ibidem numerum personarum secundum quod videbitur sibi expedire. 45.  Petitio abbatis de Dobran, qui petit uno anno remanere a Capitulo generali ut aliorum abbatum societatem habeat, exauditur. 46.  Petitio abbatis de B[r]unebach qui petit absolvi a susceptione hospitum per triennium, exauditur, dummodo prius conventus ad domum propriam revocetur. 47.  Petitio facta pro monialibus de Clara Stella exauditur in hunc modum, videlicet quod si aliquae abbatissae Ordinis nostri eas voluerint recipere, recipiant de licentia Capituli generalis. 48.  Petitio illustrissimae dominae reginae Alemanniae quae petit duos monachos vel duos conversos de Ordine, exauditur, dummodo honestis officiis deputentur. 49.  Petitio abbatis de Sancto Prudentio qui petit ut tres colectae dicantur a tribus sacerdotibus, videlicet a quolibet una, pro eo qui aedificat ecclesiam suam, exauditur, si de conventus sui processerit voluntate. 50.  Petitio abbatis Claraevallis qui petit ut sermones beati Bernardi legantur in vigiliis sancti Malachiae in domo propria, exauditur. 51.  Petitio reverendi patris domini episcopi Tusculani, qui petit quamdam abbatiam monialium incorporari Ordini nostro, ob devotionem quam habet ad nostrum Ordinem exauditur, et sit filia Alcubatiae. 52.  Petitio abbatissae Sancti Nicolai in Austria, quae petit quod possit habere aliquas moniales in quadam civitate ad conservandam quamdam domum suam, ad quam confugiunt aliquando propter paganos et comanos, exauditur, ita tamen quod conventus continue non moretur ibidem. 53.  Petitio de Lubens et de Coprevinte abbatum in Polonia qui petunt ut semel a Capitulo remaneant ea vice qua tenentur pro eo quod venientes nunc ad Capitulum circa Morimundum infirmi remanserunt, exauditur. 54.  Petitio abbatis de Benedictione Dei in Vasconia quod in domo sua fiat anniversarium comitis Convenarum, exauditur, si de conventus sui processerit voluntate. 55.  Auctoritate Capituli generalis praecipitur de Mellifonte et de Brime abbatibus ut ad abbatiam de Surio personaliter accedentes, de statu abbatis diligenter inquirant, et quae super statu dicti abbatis invenerint per suas patentes litteras sequenti anno fideliter renuntient Capitulo generali. Abbas vero de Sancto Salvatore hoc eis denuntiet. 56.  Petitio domini Casselensis archiepiscopi, quod anniversarium patris et matris suae fiat in domibus Ieripontis et de Rupe Casselensi, quas ipse et progenitores sui fundaverunt, exauditur, si de abbatum et conventuum dictarum domorum processerit voluntate. His anniversariis associatur dominus Clemens, miles defunctus. Eidem domino archiepiscopo conceditur anniversarium suum faciendum post obitum suum, in abbatiis Ordinis per Hiberniam, si placuerit abbatibus et conventibus huius dictae terrae. 57.  Inhibetur auctoritate Capituli generalis abbati de Accubatia et ceteris personis domus suae, ne in domibus ipsius abbatiae recipiantur aliquae in sorores, cum propter earum consortium posset bona fama minui et etiam scandalum generari. 58.  Auctoritate Capituli generalis committitur de Dalone et de Petrosa abbatibus ut diligenter inquirant in quantum abbatia de Buscanio in contractu inito inter abbatem dictae abbatiae et patrem abbatem sit decepta, et si invenerint dictam abbatiam esse deceptam, compellant dictum patrem abbatem auctoritate Capituli generalis ut praedictas grangias dimittat abbatiae praedictae, et ne quis de cetero similia audeat attentare districtius inhibet Capitulum generale, et quid inde fecerint, etc. 59.  Cum frater Petrus, etc. ad longum ut habetur decreto huius praesentis anni 28. 60.  Inspectio loci ad quem petit dominus archiepiscopus Cassellensis abbatiam de Beatitudine transferri, de Mellifonte et de Dublinia abbatibus committitur auctoritate Capituli generalis, qui ad locum personaliter accedentes, consideratis omnibus quae secundum Deum et Ordinem consideranda occurrerint, de voluntate abbatis et conventus dictae abbatiae faciant super translatione huiusmodi sicut eis videbitur expedire. 61.  Inspectio loci in quo intendit fundare abbatiam illustris dominus rex Cornubiae abbatiam monachorum, de Fo[r]da, de T[h]ama et de Hebs abbatibus committitur auctoritate Capituli generalis, ut ad locum personaliter accedentes, consideratis quae secundum Deum et Ordinem consideranda occurrerint, sequenti anno quod invenerint per se vel per alios renuntient Capitulo generali. 62.  Inspectio loci ad quem se transferri petunt abbatissa et conventus de Camera Sanctae Mariae in Zelandia, abbatibus de Dunis et de Capella committitur, *etc., ut supra, n°* 60. 63.  Inspectio abbatiae monachorum quam fundavit, ut dicitur, Guorionorgulla de Galevegier, domina de Balliolo, de Olcontran et de Glenlus abbatibus committitur auctoritate Capituli generalis, qui ad dictam abbatiam personaliter accedentes, pensatis omnibus quae secundum Deum et Ordinem pensanda occurrerint, Ordini incorporent et illuc introducant conventum, si videbitur expedire, non expectata ulterius licentia Capituli generalis, etc., et sit filia de Dondrans. Abbas vero de Olcontran hoc denuntiet abbati de Gleulnus exsequendum, et quid inde fecerint sequenti anno renuntiet Capitulo generali. 64.  Inspectio loci ad quem debet abbatia monialium de Consilio transferri, de Porta Coeli et de Aurora abbatibus committitur auctoritate Capituli generalis, qui ad locum personaliter accedentes, pensatis omnibus quae secundum Deum et Ordinem pensanda occurrerint, faciant quod viderint expedire, et quid inde fecerint, etc. 65.  Inspectio abbatiae monialium quam fundavit nobilis domina ducissa Britanniae, de Claromonte et de Ponte Oltranni abbatibus committitur auctoritate Capituli generalis qui ad dictam abbatiam personaliter accedentes, pensatis omnibus quae secundum Deum et Ordinem sunt pensanda, Ordini incorporent et illuc introducant conventum si viderint expedire, non expectata ulterius licentia Capituli generalis, et quid inde fecerint, etc. 66.  Pro sanctissimo patre nostro summo Pontifice [qui petit] ex intimo cordis affectu, orationes ab Ordine speciales pro se, pro bono statu Ecclesiae generalis, et ut Dominus conservet ipsum Ordini per tempora longiora et Ecclesiae suae sanctae, et ut det ei successus prosperos et felices, dicantur tres missae : prima de Spiritu Sancto, secunda de beata Virgine, tertia de Sancta Cruce a singulis sacerdotibus Ordinis universi, et orationibus iniunctis pro ipso anno praeterito additur, ut in horis beatae Mariae Virginis dicatur pro ipso collecta : *Deus fidelium*, etc., a singulis personis, tam monachis et monialibus Ordinis universi, et pro defunctis praedecessoribus suis, romanis Pontificibus, dicantur tres missae pro defunctis a singulis sacerdotibus Ordinis universi. 67.  Pro reverendis patribus specialissimis Ordinis nostri defensoribus, domino Portuensi, domino Praenestino, domino Guillelmo, domino Huberto, domino Gothefrido, necnon pro ceteris Ecclesiae romanae cardinalibus, qui petierunt orationes pro se fieri speciales : duae missae dicantur, una de Spiritu Sancto et alia de beata Virgine a singulis sacerdotibus Ordinis universi. Insuper cardinalium cuilibet praedictorum, post eorumdem obitum, conceditur plenarium servitium per Ordinem universum, et super hoc habeant, qui habere voluerint, litteras, auctoritate Capituli generalis praesentandas cardinalibus supradictis. 